Uitspraak verwag oor skoliere wat Afrikaanse skool wil bywoonSkoliere in die hof (Foto: ANA) Die 55 skoliere wat toelating wil bekom tot ŉ skool wat slegs Afrikaanssprekende leerders aanvaar, sal Maandag hoor of hulle toelating sal kry om die skool by te woon en in Engels onderrig te word. Hoërskool Overvaal in Vereeniging en die Gautengse departement van onderwys was Donderdag en Vrydag in ŉ hofsaak gewikkel met die skool wat volhou dat hy nie die leerlinge kan toelaat nie, weens ŉ gebrek aan kapasiteit en hulpbronne. Die skool hou ook vol die departement kan nie eenvoudig opdrag gee en iets afdwing wat teen die skool se beleid is nie. Adv. Albert Lamey, vir die skool, het verder in die Pretoriase hooggeregshof aangevoer die skool is nie gerat vir dubbelmediumonderrig nie en gesê die departement het versuim om die kapasiteit van die skool te bepaal voor ŉ besluit oor die 55 leerlinge geneem is. “Dit is buiten die taalbeleid. Dit is ŉ groot kommer dat prosedures op dié manier bestuur word. Dis geen wonder dat dit chaos is om leerders te plaas nie en die probleem word in die hande van die skoolbeheerliggaam geplaas,” het Lamey aan die hof gesê. Hy voeg by daar was ŉ skerp toename in die getal leerlinge van alle leerders wat in Afrikaans onderrig wil word by die skool. Adv. Kumbirai Toma, vir die departement, het egter die skool se argumente van die hand gewys. Hy het gesê die skool het wel plek om die leerlinge te akkommodeer, aangesien hy 20 meer Afrikaanse skoliere toegang gebied het nadat die departement op 5 Desember die skool opdrag gegee het om plek te maak vir 55 Engelse leerlinge. “As kapasiteit ŉ probleem was, sou die skool nie plek gehad het vir hierdie 20 leerders nie.” Die skool het 23 klaskamers, maar slegs 17 word vir klasse gebruik. Die ander klaskamers word gebruik vir gespesialiseerde sentra sonder die departement se toestemming. Die skool het slegs goedkeuring gehad om twee klaskamers hiervoor in te rig. “Kapasiteit is nie die kwessie nie. Daar is vyf klaskamers wat gebruik kan word om skoliere in Engels te onderrig,” het Toma gesê. Hy voer aan die demografie van die gemeenskap het ook verander en dit sal net sin maak vir die skool om ook by dié verandering aan te pas. “Die toelatingskriteria sê leerlinge, wat in ŉ radius van 5 km van die skool af bly en graag toelating wil bekom, kan dit doen, ongeag die skool se taalbeleid.” Die skool moet ook nie gepla wees hoe die leerlinge opgelei sal word nie, want dit is die departement se probleem, het hy gesê. Die skool het die hof genader om die departement se opdrag te hersien en tersyde te stel. Regter Bill Prinsloo het Vrydag aangedui dat hy sy uitspraak Maandag om 14:00 sal lewer.